Hlina, Alojz, poslanec NR SR (2013-10-22):
Toto milujem, milujem tieto poznámky tuná týchto naozaj ľudí v obraze, ktorí sú. Naozaj to milujem. Prosím vás, vydržte to, mňa tu zvolili, vás tu doniesli, prosím vás, dobre, tak to vydržte! Seďte tu ticho a počúvajte a buďte radi, že vám príde výplata, prosím vás! To je normálne sen, na mňa sa... (smiech v sále), už sa do mňa nenavážajte, dobre?! A k úcte, k úcte k vášmu veku, prosím vás, dobre? Toto je princíp práce SMER-u, toto je váš princíp práce, takto pracujete. Zavediete ľudí, oklamete ľudí, ešte im to predáte, že aký je to úspech, a v konečnom dôsledku je to niečo úplne hrozné. Hej? Premiér podpísal nedôstojne, nedôstojne, ešte ani nieže s prezidentom U. S. Steel, ale s viceprezidentom U. S. Steel, viete, to je výrazom, by som povedal, toho, že za čo nás majú. V Číne, ja teda ju rád používam (povedané so smiechom), čosi o tom viem, keby viceprezident nejakej čínskej firmy podpisoval s premiérom inej krajiny zmluvu, tak to, no to-to, to-to, to je, to je nemysliteľné, to je absolútne nemysliteľné! Vy si poviete, že Čína, nie to je reč signálov. Čo to je? To je presne to, z čoho som vychádzal, odovzdanosť, zahnanie do kúta, len urobiť lacné body, že sme zachránili nejakých, nejaké pracovné miesta. Viete, pán premiér v Amerike neponúkal vymožiteľnosť práva, neponúkal dobré podmienky, neponúkal zdravých, sebavedomých, dobrých, múdrych poslancov, neponúkal. On ponúkal peniaze tých druhých a pána Daniša a spol., ktorí za to zahlasujú. To bolo v banku, o tom sa rozprávalo, to bolo celé. (Reakcia z pléna.) Mňa do toho neťahajte! Ja vám to tu takto všetko vysvetlím aj ľuďom to vysvetlím, ja s tým nič nechcem mať. To, čo ste, čo stvárate, výsledok je, že koľko to pán Přidal vypočítal? Pätnásť? Však to je vypočítateľné, však to tam bolo niekde, 15 miliónov ročne po dobu 15 rokov. Nuž 180 miliónov eur, prosím vás, tí Američania tam tých 5 rokov vydržia zamestnávať a potom tie peniaze... (Reakcie z pléna.) No dobre, nie. (Povedané so smiechom.) Ale ja viem, že tu sú ľudia, ktorí vypínajú pri 30 eurách, hej, že to je hodnota nákupu, pri, nad 30 eur už vypínajú, keď trošku preháňam, nevedia si to predstaviť a s tým možno kalkulujete, že tí si to ani nevedia predstaviť, koľko to je, no tak tých to ani tak nebolí. Ale ja vám budem tie psy a mačky akcentovať, lebo tam ste kopu biedakov donútili si dať, aby psovi pichli, pichli čip, hej, len kvôli tomu, aby sa niekto nakŕmil. Takže na to bude dobré, psy, mačky a fretky a vrabce a neviem čo všetko a potom sa cez to premostíme, aj čo stvárate v iných veciach. Budem končiť, poviem teda k tomu, toto je úbohosť, megaúbohosť, hej, že dostať, dostať, dostať paragrafové znenie a tuná to paragrafové znenie schváliť, to hovorím, to je urážka. To je, mňa to uráža, ako poslanca ma to uráža, že niekto má v sebe to vedomie, že to tu môže poslať. No však vychádzal z niečoho, že prečo, ale prosím vás, mňa tým neurážajte a, pán Daniš, dovoľte mi teda namietať, dobre. Ešte k tomu sa hádam môžeme, môžeme dostať. Je tam toho veľa, čo by sa dalo povedať, ale ja sa premostím k tomu, čo sa vám podarilo, to znamená zo zákona, ktorý mal chrániť, aby sme mali čím kúriť a svietiť a chrániť prírodu, ste vy spravili zákon, ktorý ničí našu krajinu, hej, ktorý ničí našu krajinu. To nehovorím o tých slnečných kolektoroch, hovorím o tom, že sa niekto tak zaľúbil do biznisu s biomasou, že proste toho je toľko, je tam taká kapacita, že to nestačíte kŕmiť, nestačíte to kŕmiť. Pán Žiga, u, za..., lobisti boli u Žigu na životnom, zistili, že je kopu stromov ešte popri extravilánoch. To neviete? To vám poviem. To tu doniesol pán Žiga, že doteraz bolo, že intravilán-extravilán, hmota nad 40 podlieha schváleniu a náhradnej výsadbe. Teraz, čo prišli? Prišli s tým, že v intraviláne to zostáva, v extraviláne sa to mení, tam už nepotrebujete povolenie a nepotrebujete náhradnú výsadbu, čo ergo znamená, že sa k tým stromom dostanete ľahko a lacnejšie, čo znamená, že sa bude rúbať hlava-nehlava okolo dedín, obcí a neviem čoho. Hej, to nie, čo Lukáč, Juraj Lukáč, čo sa sťažuje sem-tam na Facebooku, čo posiela fotky, že Poloniny jak vytínajú a neviem aké pralesy vytínajú, lebo v Bardejove nemajú čím kŕmiť tú, tú jednotku. To je to, toho ste teraz nabrali si, čiže áno, občania budú trpieť tým, že aby ste to nakŕmili, tak, tak im to všetko vytnete, a aby oni dostali ten doplatok. Lebo to je celé kľúčové, oni to musia kŕmiť, a keď to nakŕmia, tam nikoho nezaujíma, koľko to stojí, ono to je drahšie koniec koncov, keby ste kúrili normálne elektrickým radiátorom, tak to máte lacnejšie. To už nikoho nezaujíma, ale je to zaujímavé pre ten doplatok. To magické, paragraf 3, bod c), hej, preto. No a tak k tomu ste tu aj, a preto som na to, preto to spomínam, lebo v dôvodovke hovoríte, že vy si to uvedomujete, že sa vám to vymklo z rúk, vy si to uvedomujete, a tak jak bolo doteraz hovorené, že sa teda podporuje aj to s tým céčkom, aj spôsobom výroby energie na báze biomasy, tak teraz to akože sprísňujete a stanovujete tam, že 40 gigawattov, to znamená, že ste už na to prišli, ale ešte stále, stále niekto zaloboval a povedal, že ešte to, ešte to nechajte takýmto, ešte to dorobíme, tie naše, hej. Ale ono už existujúca kapacita – nevládze to rásť. To nevládze už rásť, to môžete spoľahnúť, to keď budete tam všetko sypať, to nielenže teraz už tam dávajú buničinu, ale tam budete za chvíľku dávať aj, aj neviem akú hmotu, aj áčko, béčko aj céčko, už piliari nebudú píliť, lebo bude do gágorov treba dať kvôli doplatku, lebo to je úplne skrivený trh, to je absolútne skrivený trh. Tak to je, ten skrivený trh dokáže, že do tých gágorcov tých elektrární budete pchať céčko. Normálne piliarsku, céčko tam bude niekto sypať. V konečnom dôsledku niekto na tom zarobí, to by ste neverili, že čo ste vytvorili. No, čiže táto kvázi ambícia, že ste to tam dali je, je dôkazom toho, čo hovorím, to znamená, že si to uvedomujete, ale vy ste tam nedali, že už nepodporujete, lebo už nemôžete, lebo je to hlúposť, vy ešte stále, vás niekto presvedčil, nejakí lobisti, ktorí ešte to nemajú dostavané alebo to chystajú, tak stále ešte tam máte nejaký parameter, ktorý ste si tam nechali. Keby ste prišli sem, tak ja, ja nevylučujem aj to, že raz vám skloním klobúk pomyselný pred vami, zatiaľ ste mi nedali najmenší dôvod, ale toto by som možno aj považoval, keby ste teraz prišli s tým, dobre, biomasu už vyhoďme, vyhoďme preč, už je zle. Nie, samozrejme, ešte ste a, samozrejme, už vôbec nereagujete na to, čo by ste mohli zachraňovať, keby ste chceli zachraňovať, lebo tam je, tam špecifikujete, že biomasa, teda jednak dávate výkon, a jednak dávate, že musí byť vyrobená z hmoty, ktorá je, kvalitatívne ju určí úrad, no Holjenčík určí, ktorý, ktorá hmota je tak, aby mohla byť preplatená. Ale Holjenčík vám, garantujem, že uzná aj tie topole, aj tie osiky, aj tie vŕby, ktoré vytnú pred Breznom alebo pri Hrádku, alebo ja neviem, kde všade to všetko on uzná, že to je tá hmota, ktorou keď to zakúrite, tak na konci ten doplatok dostanete. Holjenčík nepovie, že môžete, aby ste dostali ten, čo by sa dalo zachrániť, že môžete, vysaďte si nejakú energetickú plodinu na nejakých mokradiach, vypestujte to, to spáľte, to môžeme plus-mínus hovoriť o tom, že teda to neničíte, ale to je tá hmota, ktorú my uznáme, to neurobí Holjenčík. Ani vy to nechcete, ani tí lobisti, ktorí to majú, to nechcú, však to by, to by im zaškrípalo, to by bolo drahšie. Ba práve naopak, dostali ste Žigu sem, aby zlacnil tú hmotu, ktorá im robila oštaru, aby sa k nej dostali, to znamená, to, čo rastie popri mestách, to ste urobili. Viete, presne vieme, že cui bono a pre koho tu pracujem, no. A ešte by človek cítil také akože potešenie, že nejaké pokuty, lebo teraz idete aj pokutovať (povedané so smiechom), ale zistili ste, že to je moc prísne nastavené, tak ste poslali pána Kondróta, aby to zmiernil. To je úplne malebné. A toto by som tiež chcel akože povedať, že tam je, že kto stratí nárok na ten doplatok, že keď niekto zaplatí pokutu 80-tisíc, no by som chcel vidieť doteraz, či nejaký úrad, či Holjenčík dal nejakú pokutu nad 80-tisíc, to by som chcel vidieť. Nuž ale teraz, keď on dostane tú moc, že, že keď tých 80-tisíc, tak to vám garantujem, to sa budú diať iné veci na tých úradoch, to je jedna vec. A druhá poloha je, že ten nedoplatok, no tuná keď chytíte nejakého biedaka, že má nedoplatok, no tak ho obesíte v prievane, keď to takto preženiem, tuná dávate druhú šancu, hej, teda umožňujete mu doplniť, a to ste tú miernosť, tú prísnosť zákona ste zmiernili, pána Kondróta niekto poslal, že povedz to, že je to moc prísne. Čiže až vtedy by stratil ten doplatok, keď by na tej výzve, na základe tej výzvy až tu by neuhradil. No viete, to je náročné aj na vysvetlenie, aj na pochopenie, ale aj možno nie až tak meritórne, ale to chcem povedať pre ľudí, že aby ste vedeli, že ako to tu funguje, hej, že v koho prospech sa tvoria zákony. No v prospech naozaj silných a mocných, ktorí už sú tak silní až mocní, že majú svojich emisárov, ktorí nám tu takto priebežne posielajú, sem-tam netrafia mieru, niekedy to preženú, takto nám ich tu posielajú a tí sem, tu nosia hlúposti a pán Daniš hlasuje. Viete, to je, naozaj je to tak, chvalabohu, sem-tam som rád, že sa ozve aj z našej strany hlas, ktorý na to upozorní a ktorý povie, že takto to určite, ale určite nie je dobre. Vážení občania, by ste neverili, takže to, že čo vám príde domov, tá elektrina, nad ktorou vy plačete, a potom síce vám Pravda napíše článok, že o 2 % sa znížia ceny za elektriku, elektrika mohla byť dávno, dávno a rádovo a rádovo nižšie, ale nebude, lebo však z toho platíte, by ste neverili, aký život a koho život a vysokú nohu, alebo jak to poviem, áno, poviem to tak, aby to ľudia pochopili, že tí ľudia už majú toľko toho, že pomaly to nevedia minúť, nevedia to minúť a nestíhajú heliporty. Tak, na to sa skladáte. Ďakujem.